องค์การอนามัยโลก เรียกร้องให้ทุกประเทศให้ความสำคัญกับการรับมือการแพร่ระบาดของโรคโควิด-ไนน์ทีน (COVID-19) เป็นอันดับแรก หลังพบผู้ติดเชื้อมากกว่า 100,000 คน ทั่วโลก
องค์การอนามัยโลก ออกแถลงการณ์เรียกร้องให้ทุกประเทศให้ความสำคัญกับการรับมือการแพร่ระบาดของโรคโควิด-ไนน์ทีน (COVID-19) เป็นอันดับแรก หลังมีรายงานพบผู้ติดเชื้อมากกว่า 100,000 คน และเสียชีวิตราว 3,500 คน ใน 94 ประเทศและเขตปกครองพิเศษทั่วโลก     ขณะที่ กระทรวงสาธารณสุขฟิลิปปินส์ ประกาศเตือนภัยระดับสีแดง เพื่อให้บุคลากรทางการแพทย์เตรียมพร้อมปฏิบัติหน้าที่ หลังมีรายงานการแพร่ระบาดของโรคโควิด-ไนน์ทีน ในชุมชนเป็นรายแรก พร้อมเรียกร้องให้ประธานาธิบดีโรดริโก ดูแตร์เต ผู้นำฟิลิปปินส์ ประกาศสถานการณ์ฉุกเฉินด้านสาธารณสุข เพื่อให้ภาคส่วนที่เกี่ยวข้องรับมือกับสถานการณ์การแพร่ระบาดของของโรคโควิด-ไนน์ทีน ได้อย่างเต็มที่    ด้าน ประธานาธิบดีโดนัลด์ ทรัมป์ ผู้นำสหรัฐฯ ลงนามร่างกฎหมายงบประมาณฉุกเฉินวงเงิน 8,300 ล้านดอลลาร์สหรัฐฯ เพื่อใช้รับมือกับการแพร่ระบาดของโรคโควิด-ไนน์ทีน หลังสหรัฐฯ มีผู้ติดเชื้อมากกว่า 330 คน และเสียชีวิต 16 คน ขณะที่ มีรายงานพบผู้ติดเชื้อแล้ว 21 คน บนเรือสำราญแกรนด์ พรินเซส ที่ลอยลำนอกชายฝั่งนครซานฟรานซิสโก รัฐแคลิฟอร์เนีย โดยมีผู้โดยสารและลูกเรือมากกว่า 3,000 คน อยู่บนเรือลำดังกล่าว    ส่วนกระทรวงสาธารณสุขของอิหร่าน เปิดเผยว่า ในรอบ 24 ชั่วโมงที่ผ่านมา มีผู้ติดเชื้อรายใหม่ เพิ่มขึ้นราว 1,000 คน ส่งผลให้มีผู้ติดเชื้อสะสมราว 5,800 คน และมีผู้เสียชีวิตอย่างน้อย 145 คน ขณะเดียวกัน เกาหลีใต้ อิตาลี อังกฤษ ฝรั่งเศส เยอรมนี และหลายประเทศในยุโรป มีรายงานผู้ติดเชื้อรายใหม่เพิ่มขึ้นอย่างรวดเร็วในรอบ 24 ชั่วโมงที่ผ่านมา    ด้านคณะกรรมการสาธารณสุขแห่งชาติของจีน เปิดเผยว่า จำนวนผู้เสียชีวิตและติดเชื้อโควิด-ไนน์ทีนรายใหม่ในจีนมีแนวโน้มลดลง ขณะที่ทางการจีนยังสั่งปิดโรงพยาบาลชั่วคราวในเมืองอู่ฮั่น เป็นแห่งที่ 2 หลังมีผู้ป่วยที่รักษาหายดีแล้ว เพิ่มขึ้นจำนวนขึ้นอย่างต่อเนื่อง.